วรภัค-โสฬส-ประจวบชิงดำ
สมัครตำแหน่งเอ็มดีกรุงไทย คาดรอ‘ศุภจี’ถึงสิ้นเดือนนี้
13 ส.ค. 2555

สมัครตำแหน่งเอ็มดีกรุงไทย คาดรอ‘ศุภจี’ถึงสิ้นเดือนนี้
เผยผู้สมัครชิงเก้าอี้เอ็มดีธนาคารกรุงไทย “วรภัค-โสฬส-ประจวบ” ด้านบอร์ดสรรหากรรมการผู้จัดการธนาคารกรุงไทยยังรอ “ศุภจี” ยื่นใบสมัคร
แหล่งข่าวจากธนาคารกรุงไทย เปิดเผยว่า ขณะนี้มีผู้ยื่นใบสมัครเป็นกรรมการผู้จัดการธนาคารกรุงไทยแล้ว 3 ราย คือ นายวรภัค ธันยาวงษ์ ประธานเจ้าหน้าที่บริหาร บริษัทหลักทรัพย์ ฟินันซ่า อดีตรองผู้จัดการใหญ่ ธนาคารไทยพาณิชย์ (SCB) 
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) และอดีตผู้บริหารธนาคารกรุงศรีอยุธยา และนายประจวบ ตันตินนท์ อดีตผู้อำนวยการยาสูบ 
แหล่งข่าวเปิดเผยว่า เมื่อวันที่ 19 ก.ค.ที่ผ่านมา ซึ่งเป็นวันสุดท้ายของการยื่นใบสมัครกรรมการผู้จัดการธนาคารกรุงไทยรอบแรก มีผู้ยื่นใบสมัครเพียงคนเดียว คือ นายวรภัค แต่คณะกรรมการสรรหาไม่มีคนเปรียบเทียบ จึงได้ยื่นการรับสมัครออกไปจนถึงวันที่ 31 ส.ค.นี้ หวังจะให้มีผู้สมัครเพิ่มขึ้นเพื่อที่จะเปรียบเทียบ
อย่างไรก็ดี แหล่งข่าวเปิดเผยว่า ทางการเมืองได้ทาบทามผู้มานั่งตำแหน่งนี้ 2 คน คือ นายวรภัค ซึ่งสายที่ปรึกษานายกรัฐมนตรีส่งเข้าประกวด ส่วนนางศุภจี สุธรรมพันธุ์ ประธานเจ้าหน้าที่บริหาร บริษัท ไทยคม อดีตผู้บริหารระดับสูงของไอบีเอ็ม ก็เป็นสายตรงของกลุ่มชินวัตร
“ขณะนี้ยังอยู่ระหว่างการเจรจาทาบทามนางศุภจีว่าสนใจที่จะเข้ารับตำแหน่งดังกล่าวหรือไม่ จึงยังรอใบสมัครอยู่ แต่หากนางศุภจีไม่สนใจจะเปลี่ยนงาน ตำแหน่งนี้ก็ค่อนข้างแน่นอนว่านายวรภัคจะได้รับการคัดเลือกให้เป็นกรรมการผู้จัดการ ธนาคารกรุงไทย แทนนายอภิศักดิ์ ตันติวรวงศ์ ที่เกษียณอายุงานในเดือน พ.ย. 2555” แหล่งข่าวเปิดเผย 
สำหรับคณะกรรมการสรรหาเอ็มดีธนาคารกรุงไทย มีนางเบญจา หลุยเจริญ ที่เป็นประธานสรรหาและประกอบด้วย นายจุลสิงห์ วสันตสิงห์ นายนนทิกร กาญจนะจิตรา เลขาธิการสำนักงาน คณะกรรมการข้าราชการพลเรือน (ก.พ.) น.ส.อรุณภรณ์ ลิ่มสกุล กรรมการธนาคาร อดีตผู้บริหาร บริษัท เอไอเอส และนายยงยุทธ ชัยพรหมประสิทธิ์ ประธานเจ้าหน้าที่บริหาร บริษัท อควาเรียส เอสเตท 
นายสถิต ลิ่มสกุล ประธานกรรมการธนาคารกรุงไทย กล่าวว่า ผู้ที่มีคุณสมบัติเหมาะสมจะเป็นกรรมการผู้จัดการธนาคารกรุงไทย จะต้องมีความรู้และเข้าใจในระบบการเงินเป็นอย่างดี เพราะขณะนี้สภาพเศรษฐกิจและการแข่งขันของระบบการเงินเปลี่ยนแปลงไปมาก ในอนาคตก็ต้องแข่งขันกับธนาคารต่างชาติ